TADBIRKORLIK SUBYEKTLARINI DAVLAT RO‘YXATIDAN O‘TKAZIShDA ULARGA ELEKTRON RAQAMLI IMZO KALITLARINI BERISh TARTIBI TO‘G‘RISIDAGI NIZOMNI TASDIQLASh HAQIDA

O‘zbekiston Respublikasi Prezidentining 2011-yil 7-fevraldagi “Kichik biznes va xususiy tadbirkorlik yili” Davlat dasturi to‘g‘risidagi PQ-1474-son qaroriga (O‘zbekiston Respublikasi qonun hujjatlari to‘plami, 2011-y., 6-son, 47-modda) muvofiq buyuraman:
 1. Tadbirkorlik subyektlarini davlat ro‘yxatidan o‘tkazishda ularga elektron raqamli imzo kalitlarini berish tartibi to‘g‘risidagi nizom ilovaga muvofiq tasdiqlansin.
 2. Mazkur buyruq O‘zbekiston Respublikasi Adliya vazirligida davlat ro‘yxatidan o‘tkazilgan kundan boshlab o‘n kun o‘tgandan keyin kuchga kiradi.
 Mazkur Nizom O‘zbekiston Respublikasi “Elektron raqamli imzo to‘g‘risida”gi Qonun (O‘zbekiston Respublikasi qonun hujjatlari to‘plami, 2004-y., 4-son, 41-modda), O‘zbekiston Respublikasi Prezidentining 2011-yil 7-fevraldagi PQ-1474-son “Kichik biznes va xususiy tadbirkorlik yili” Davlat dasturi to‘g‘risida”gi qarori (O‘zbekiston Respublikasi qonun hujjatlari to‘plami, 2011-y., 6-son, 47-modda) hamda O‘zbekiston Respublikasi Vazirlar Mahkamasining 2005-yil 26-sentabrdagi 215-son “Elektron raqamli imzodan foydalanish sohasida normativ-huquqiy bazani takomillashtirish to‘g‘risida”gi qaroriga (O‘zbekiston Respublikasi qonun hujjatlari to‘plami, 2005-y., 39-son, 297-modda) muvofiq tadbirkorlik subyektlarini davlat ro‘yxatidan o‘tkazishda ularga elektron raqamli imzo (bundan keyin — ERI) kalitlarini berish tartibini belgilaydi.
 1. Tadbirkorlik subyektlarini davlat ro‘yxatiga olishda ularga bir vaqtning o‘zida ERI kalitlarini berish tadbirkorlik subyektlarini davlat ro‘yxatiga oluvchi organ (bundan buyon matnda ro‘yxatga oluvchi organ deb yuritiladi) tomonidan amalga oshiriladi. 
 2. Mazkur Nizomda quyidagi tushunchalardan foydalaniladi:
 Maxsus vakolatli organ — ERI kalitlarini ro‘yxatga olish markazlarini davlat ro‘yxatidan o‘tkazuvchi organ;
 elektron manba — hisoblash texnikasi vositalari yordamida qayta ishlanadigan axborotni yozish, saqlash va qayta tiklash uchun foydalaniladigan moddiy manba; 
 kalitlarni hosil qilish — shifrlash algoritmlari orqali ikkita bir-biriga bog‘liq kalitlarni yaratish.
 3. ERI kalitlarini olish uchun tadbirkorlik subyekti tomonidan ro‘yxatga oluvchi organga quyidagi hujjatlar taqdim etiladi:
 1-ilovaga muvofiq belgilangan shaklda ERI kalitini va sertifikatini berish uchun tadbirkorlik subyektining arizasi;
 ERI kalitining sertifikati va ERI yopiq kaliti beriladigan shaxsning pasport nusxasi;
 elektron manba.
 4. Tadbirkorlik subyektlariga ERI kalitlarini hosil qilish uchun ro‘yxatga oluvchi organning mas’ul xodimlariga Davlat soliq qo‘mitasi “Yangi texnologiyalar ilmiy-axborot markazi” qoshidagi ERI kalitlarini ro‘yxatga olish markazi”ning (bundan buyon matnda Ro‘yxatga olish markazi deb yuritiladi) ERI kalitlarini berish tizimiga kirish uchun elektron kalitlar beriladi.
 5. ERI yopiq va ochiq kalitlarini hosil qilish Ro‘yxatga olish markazining ERI kalitlarini berish tizimi orqali elektron kalit yordamida ro‘yxatga oluvchi organning xodimi tomonidan amalga oshiriladi.
 6. Ro‘yxatga oluvchi organning xodimi elektron manbani nusxa olishdan himoyasini ta’minlashi va ERI yopiq kaliti egasining shaxsan ishtirokida ERI yopiq va ochiq kalitining hosil qilinishini amalga oshirishi kerak.
 7. Ro‘yxatga oluvchi organ ERI kalitlarini olish uchun ariza topshirilgan kundan boshlab uch ish kuni mobaynida tadbirkorlik subyektiga quyidagilarni taqdim etadi:
 ERI yopiq kaliti;
 ERI ochiq kaliti;
 ERI kalitining sertifikati;
 ERI kalitlarini ro‘yxatga olish markazi serverining ochiq kaliti.
 8. Tayyor ERI kalitlarini o‘z ichiga olgan elektron manbani tadbirkorlik subyekti ro‘yxatga oluvchi organning ERI kalitlarini tayyorlash va berishni hisobga olish daftarida imzo qo‘yib oladi.
 9. ERI yopiq va ochiq kalitlarini berish bilan bir vaqtda ro‘yxatga oluvchi organ tadbirkorlik subyektiga ERI kalitlarining sertifikatlarini elektron hujjat shaklida va qog‘oz hujjat shaklida beradi.
 Sertifikat quyidagilardan iborat bo‘ladi:
 ERI egasi bo‘lgan jismoniy shaxsning familiyasi, ismi, otasining ismi;
 agar ERI egasi yuridik shaxsning vakili bo‘lsa, mazkur yuridik shaxsning nomi;
 ERI tartib raqami va amal qilish muddati;
 ERI ochiq kaliti;
 ERI ochiq kalitidan foydalanishda yordam berishi mumkin bo‘lgan ERI vositalarining nomi;
 mazkur sertifikatni bergan ro‘yxatga oluvchi organning nomi va joylashgan manzili;
 ERI foydalanish maqsadlari to‘g‘risidagi ma’lumotlar;
 ERI kalitlari sertifikatlari reyestrining elektron manzili.
 10. ERI kalitining sertifikatini berishda uning egasiga ERI kalitidan foydalanish va uni saqlash qoidalari to‘g‘risida axborot, shuningdek ERI yopiq kaliti egasining qonunchilik hujjatlariga muvofiq majburiyatlari va javobgarligi to‘g‘risida tushuntirish taqdim etiladi. 
 11. ERI kaliti sertifikati hosil qilinganda, u ERI kalitlari sertifikatlarining davlat reyestriga kiritiladi.
 12. ERI kaliti sertifikatining amal qilinishi ERI yopiq kaliti egasining ro‘yxatga oluvchi organga taqdim etilgan arizasi asosida to‘xtatib turiladi. 
 13. Ariza quyidagilarni o‘z ichiga olishi lozim:
 ERI kaliti sertifikatining amal qilishini to‘xtatib turishning muddati (mazkur sertifikatning amal qilish muhlatidan ko‘p bo‘lmagan muddat ko‘rsatilishi lozim);
 ERI yopiq kaliti egasi to‘g‘risidagi ma’lumotlar;
 ERI kaliti sertifikatining amal qilishini to‘xtatib turish sababi;
 amal qilishi to‘xtatiladigan ERI kaliti sertifikatining tartib raqami;
 ariza beruvchining imzosi va ariza berilgan sana.
 14. Tadbirkorlik subyekti faoliyatni vaqtincha to‘xtatib turish yoki qayta tiklash to‘g‘risidagi arizani topshirgan vaqtdan boshlab bir ish kuni ichida ro‘yxatga oluvchi organ ERI kalitining amal qilishini to‘xtatib turishi yoki qayta tiklashi lozim. 
 15. ERI yopiq va ochiq kalitlarining amal qilishini to‘xtatib turish yoki qayta tiklash Ro‘yxatga olish markazining ERI kalitlarini berish tizimi orqali elektron kalit yordamida ro‘yxatga oluvchi organning xodimi tomonidan bajariladi.
 16. ERI kaliti sertifikatining amal qilishi to‘xtatib turilganda Ro‘yxatga olish markazi ERI kalitlari sertifikatlari reyestriga tegishli yozuvni kiritadi hamda uch ish kuni mobaynida bu to‘g‘risida ERI egasini yozma ravishda xabardor qiladi.
 17. ERI kaliti sertifikatning amal qilishini qayta tiklash ERI egasining arizasiga asosan ERI sertifikatining amal qilishi to‘xtatib turilgan muddat mobaynida amalga oshiriladi.
 18. ERI kalitining sertifikati ERI yopiq kaliti egasining arizasi asosida ro‘yxatga oluvchi organ tomonidan bekor qilinishi mumkin.
 19. ERI kalitining sertifikatini bekor qilish to‘g‘risidagi arizada quyidagilar ko‘rsatilishi kerak:
 ERI yopiq kaliti egasining familiyasi, ismi, otasining ismi;
 ERI kaliti sertifikatining tartib raqami;
 ERI kalitining sertifikatini bekor qilish sanasi;
 ERI kalitining sertifikati bekor qilinishining sababi.
 20. Ro‘yxatga oluvchi organ ERI yopiq kaliti egasining roziligidan qat’i nazar, quyidagi hollarda ERI kalitining sertifikatini bekor qilishi shart, agar:
 mazkur sertifikatning amal qilish muddati tugagan bo‘lsa;
 ERI kalitining sertifikati berilishiga asos bo‘lgan hujjatning amal qilishi tugatilganligi aniq ma’lum bo‘lsa;
 ERI kalitining egasi “Elektron raqamli imzo to‘g‘risida”gi O‘zbekiston Respublikasi Qonuni 10-moddasining ikkinchi qismida nazarda tutilgan o‘z majburiyatlarini bajarmagan hollar aniqlanganda;
 ERI kaliti sertifikatining amal qilishi to‘xtatib turilgan muddat tugaganda va uni qayta tiklash uchun ERI egasining arizasi mavjud bo‘lmaganda.
 21. ERI kaliti sertifikati bekor qilingandan keyin Ro‘yxatga olish markazi ERI kalitlari sertifikatlari reyestriga tegishli yozuvni kiritadi hamda uch ish kuni mobaynida bu to‘g‘risida ERI egasini yozma ravishda xabardor qiladi.
 22. Mazkur Nizom talablarini buzganlikda aybdor shaxslar qonunchilik hujjatlarida belgilangan tartibda javobgar bo‘ladi.
 23. Ushbu Nizom O‘zbekiston Respublikasi Davlat soliq qo‘mitasi va Savdo-sanoat palatasi bilan kelishilgan.